Parlement se lang wintervakansie maak opslaeArgieffoto Ontevredenheid is in opposisiegeledere aan die opbou nadat die ANC sy meerderheid in die parlement gebruik het om ŉ selfs langer reses- en kiesafdelingperiode as gewoonlik tydens die wintermaande af te dwing. Die besluit om geen sittings van die Nasionale Vergaderings vir 75 dae tussen Junie en Augustus te hê nie is gister tydens ŉ vergadering van die parlementêre programkomitee geneem. Dit kom volgens John Steenhuisen, DA-hoofsweep, daarop neer dat daar vir twee en ŉ half maande geen behoorlike oorsig oor of verantwoordbaarheid van die regering en spesifiek die nuwe Ramaphosa-kabinet geëis kan word nie. “Dis erger as onder oudpres. Jacob Zuma. Dit ondermyn die parlement se vermoë om sy grondwetlike pligte uit te voer. Dit maak dit byna onmoontlik om wetgewing te hanteer. “Tydens die 75 dae sal daar ook absoluut geen kans wees vir mondelinge of geskrewe parlementêre vrae, parlementêre mosies, ledeverklarings of enige vrae aan pres. Cyril Ramaphosa, adj.pres. David Mabuza of enige kabinetslede nie,” aldus Steenhuisen. Hy het onderneem dat die DA dié besluit op elke manier tot die party se beskikking sal teenstaan. Ander opposisiepartye voel nie heeltemal so sterk oor die saak nie. Die reses is weliswaar sowat twee weke langer as gewoonlik, maar die komiteesittings, meer spesifiek die sittings van portefeuljekomitees wat staatskaping ondersoek, sal onverpoosd kan voortgaan. Die gebrek aan sittings van die Nasionale Vergadering gee ook aan LP’s die geleentheid om meer werk in hul kiesafdelings te doen,” het ŉ hoofsweep van ŉ kleiner opposisieparty verduidelik. In politieke kringe word twee moontlike redes vir die ANC-besluit geopper. Die eerste is dat die ANC sy lysprosesse wil begin en dat daar, te midde van aanduidings dat die regerende party in 2019 swakker by die stembus gaan vaar, groter kompetisie en dus verdeeldheid is om op die soustrein te bly. Die ANC wil dus nie hê interne verdeeldheid moet voor die alsiende oog van die parlementêre media-kollig sigbaar wees nie. So ŉ siening sou inskakel by die voorspelling deur sommige politieke analiste (sterk betwyfel deur ander) dat die ANC ŉ vroeë verkiesing wil afdwing. ŉ Tweede teorie is dat die ANC sy LP’s in hul kiesafdelings wil hê om terug te veg teen die opsweeppogings van Zuma-ondersteuners en -simpatiseerders wat reeds in KwaZulu-Natal baie sukses het met die mobilisering van ANC-ondersteuners op grondvlak om kapsie te maak teen die hofsake teen die oudpresident.